
	                          Parlamentul României

                            Camera Deputaţilor


	  COMISIA JURIDICĂ, DE DISCIPLINĂ ŞI IMUNITĂŢI
      Nr. 31/540/24.05.2011

	               COMISIA PENTRU BUGET,
           FINANŢE ŞI BĂNCI
           Nr. 22/246/24.05.2011
           Bucureşti, 27.06.2011
                      Pl.x 370/2011


Raport Comun
asupra propunerii legislative pentru modificarea Legii nr.241/2005
pentru prevenirea şi combaterea evaziunii fiscale
         În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi şi Comisia pentru buget, finanţe şi bănci au fost sesizate spre dezbatere, în fond, cu propunerea legislativă pentru modificarea Legii nr.241/2005 pentru prevenirea şi combaterea evaziunii fiscale, trimisă cu adresa nr. Pl.x 370 din 23 mai 2011 şi înregistrată sub nr. 31/540 din 24 mai 2011, respectiv 22/246 din 24 mai 2011.
         Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

        Senatul, în calitate de primă Cameră sesizată,  a respins propunerea legislativă în şedinţa din 16 mai 2011.
        Consiliul Legislativ a avizat favorabil propunerea legislativă, conform avizului nr. 33 din 13 ianuarie 2011.
        Guvernul, prin punctul de vedere transmis, cu adresa nr. 524 din 4 martie 2011, nu susţine adoptarea acestei iniţiative legislative.
         Propunerea legislativă are ca obiect de reglementare modificarea Legii nr. 241/2005 pentru prevenirea şi combaterea evaziunii fiscale, cu modificările şi completările ulterioare, în sensul definirii formularelor tipizate cu regim special, a timbrelor şi banderolelor sub nouă denumire de “formulare tipizate, timbre şi banderole utilizate în domeniul fiscal”, precum şi dezincriminarea deţinerii fără drept de timbre, banderole sau formulare tipizate, utilizate în domeniul fiscal, ştiind că acestea sunt falsificate. 

          În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei juridice de disciplină şi imunităţi şi membrii Comisiei pentru buget finanţe şi bănci au examinat propunerea legislativă, în şedinţe separate, în data de 21 iunie, respectiv, 7 iunie 2011. 
         Din numărul total de 23 membri ai Comisiei juridice, de disciplină şi imunităţi au participat la dezbateri 20 deputaţi, iar din numărul total de 33 membri ai Comisiei pentru buget, finanţe şi bănci au participat la dezbateri 33 deputaţi.
         În urma dezbaterilor şi a opiniilor exprimate, membrii celor două Comisii au hotărât, cu majoritate de voturi ( 3 voturi împotrivă ), să propună plenului Camerei Deputaţilor, respingerea iniţiativei legislative, întrucât ambele modalităţi alternative de comitere a infracţiunilor prevăzute la art. 7 alin. (1) şi (2), respectiv atât deţinerea fără drept de timbre, banderole sau formulare tipizate cu regim special, cât şi deţinerea, cu ştiinţă, de timbre, banderole sau formulare tipizate cu regim special, utilizate în domeniul fiscal, sunt deja incriminate prin art. XIV pct. 3 al Ordonanţei de urgenţă a Guvernului nr. 54/2010 privind unele măsuri pentru combaterea evaziunii fiscale. De asemenea, eliminarea sintagmei „cu regim special" din cuprinsul prevederilor art. 7 alin. (1) şi (2), precum şi din textul art. 2 lit. d), considerăm că nu se impune deoarece, infracţiunile prevăzute la aceste articole, sunt variante agravante ale infracţiunilor prevăzute de art. 288 şi art. 291 din Codul penal.
         În raport cu obiectul şi conţinutul său, propunerea legislativă face parte din categoria legilor organice.
       PREŞEDINTE,


                                               PREŞEDINTE,
        Daniel BUDA                                                        Maria Eugenia BARNA
         SECRETAR,

                                                               SECRETAR,
 Gabriel ANDRONACHE
                                             Nicolae BUD
Consilier, Ciprian Bucur, Consilier, Ene Georgiana

